REGOLAMENT TAL-KUMMISSJONI (KE) Nru 1092/2009
tat-13 ta’ Novembru 2009
li jiffissa perċentwal uniku għall-aċċettazzjoni tal-ammonti nnotifikati mill-Istati Membri, lill-Kummissjoni, dwar l-applikazzjonijiet għall-primjum għall-qlugħ tad-dwieli għas-sena tal-inbid 2009/2010
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) [ir-Regolament dwar l-OKS Unika] (1), u b’mod partikolari l-Artikolu 85s(4) flimkien mal-Artikolu 4 tiegħu,
Billi:
(1)
L-applikazzjonijiet eliġibbli li l-Istati Membri nnotifikaw lill-Kummissjoni sal-15 ta’ Ottubru 2009 skont l-Artikolu 85s(2) tar-Regolament (KE) Nru 1234/2007 jaqbżu l-baġit massimu ta’ kull sena tal-iskema għall-qlugħ tad-dwieli għas-sena tal-inbid 2009/2010, jiġifieri EUR 334 miljun, kif stipulat fl-Anness Xd għal dak ir-Regolament. Għalhekk, għandu jiġi ffissat perċentwali uniku għall-aċċettazzjoni tal-ammonti nnotifikati fir-realtà.
(2)
Il-Bulgarija, ir-Repubblika Ċeka u l-Lussemburgu kkomunikaw, skont l-Artikolu 85s(2) tar-Regolament (KE) Nru 1234/2007, applikazzjonijiet eliġibbli għal żoni iżgħar minn 50 ettaru; għalhekk huma eżentati mill-applikazzjoni ta’ perċentwali wieħed għall-aċċettazzjoni skont l-Artikolu 71(3) tar-Regolament tal-Kummissjoni (KE) Nru 555/2008 tas-27 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid (2).
(3)
Għal raġuni ta’ ċarezza huwa xieraq li tiġi indikata analiżi statistika għal kull Stat Membru konċernat tal-baġit ta’ kull sena allokat għall-iskema għall-qlugħ tad-dwieli.
(4)
Ir-Regolament tal-Kummissjoni (KE) Nru 1123/2008 tat-12 ta’ Novembru 2008 li jiffissa persentaġġ uniku għall-aċċettazzjoni tal-ammonti li l-Istati Membri jgħarrfu lill-Kummissjoni dwar l-applikazzjonijiet għal primjum għall-qlugħ tad-dwieli (3) ma baqax jintuża fl-aħħar tas-sena tal-inbid 2008/2009. Għal din ir-raġuni għandu jiġi rrevokat.
(5)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Applikazzjonijiet għall-qlugħ tad-dwieli nnotifikati lill-Kummissjoni għas-sena tal-inbid 2009/2010 skont l-Artikolu 85s(2) tar-Regolament (KE) Nru 1234/2007 għandhom jiġu aċċettati għal 50,125 % tal-ammonti koperti minn dawk l-applikazzjonijiet.
Il-limiti tal-baġit għall-Istati Membri konċernati huma stipulati fl-Anness għal dan ir-Regolament.
Artikolu 2
Ir-Regolament (KE) Nru 1123/2008 huwa revokat.
Artikolu 3
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Ufficjali tal-Unjoni Ewropea.
Għandu japplika għas-sena tal-inbid 2009/2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta’ Novembru 2009.